TAIP
Sąjunga „TAIP“ (Tėvynės atgimimas ir perspektyva) – visuomeninio judėjimo „TAIP“ pagrindu įsteigta politinė organizacija, kuri, kaip pati teigė, jungė centro dešinės pažiūrų „atsakingo liberalizmo“ šalininkus. Partijos įkūrėjas, Artūras Zuokas, 2003–2010 m. vadovavo Liberalų ir centro sąjungai, bet prieš savivaldos rinkimus iš jos pasitraukė. Partijos kūrėjai tikėjosi „sukrėsti šalies politinių partijų sistemą“, bet kai kurie politologai vertino tai skeptiškai ir teigė, jog viskas labiau primena demagogiją. 2012 m. savo programoje siūlė sumažinti Seimo narių skaičių nuo 141 iki 101, apriboti parlamentarų kadencijų skaičių tik dviem kadencijomis, neapmokestinti pagrindinio būsto ir žemės sklypo, šiek tiek pakelti minimalų atlyginimą. 2011 m. lapkričio 19 d. partijos steigiamajame suvažiavime pirmininko pavaduotojais išrinkti Žilvinas Šilgalis, Donatas Pilinkus, Miroslavas Monkevičius. Tarp sąjungos-judėjimo „TAIP“ lyderių taip pat yra Kęstutis Nėnius, Algimantas Vakarinas, Edgaras Stanišauskas, Indrė Jakaitytė, Daina Urbanavičienė ir kiti. Sąjungos-judėjimo „TAIP“ nepriklausomi kandidatai 2011 m. Vilniaus miesto savivaldos rinkimuose užėmė pirmą vietą. Šiuo metu „TAIP“ frakcija yra didžiausia Vilniaus miesto savivaldybės taryboje ir vienija 13 narių, tarp jų – Rūta Vanagaitė, Petras Nausėda, Darius Maskoliūnas, Žydrūnas Savickas, Jonas Juodka ir kiti. 2014 m. susijungė su Liberalų ir centro sąjunga ir pasivadino Lietuvos laisvės sąjunga (liberalai), o 2020 m. susijungė su partija „Tvarka ir teisingumas“ bei su politiniu judėjimu „Pirmyn, Lietuva“, naujasis politinis darinys pavadintas „Laisvė ir teisingumas“.